Narodna skupština
20091022

Gospođa Vojić-Marković izuzetno dobro reprezentuje svoju poslaničku grupu, izuzetno je poštujem kao poslanika, ali nema potrebe, opet bih molio, pre svega radi dijaspore, da iznosimo neistine. Naša poslanička grupa je 29. septembra, to se vidi na prijemnom štambilju, predala svoje amandmane. Vi ste svoje amandmane podneli 30. septembra, što se takođe vidi na prijemnom štambilju. Znači, mi nismo mogli da to prepišemo od vas, niti je ovde bilo ko mogao biti vidovit. Nije potrebno da opterećujemo dijasporu, koja je izuzetno zainteresovana jer se prvi put donosi ovako bitan zakon, ovim trivijalnostima. Takođe želim, po možda peti put, da kažem da ovo, naravno, nije stranački zakon. Možda je to neka viša pravda, jer smo verovatno mi najviše pažnje posvećivali emigraciji, posebno političkoj emigraciji, da pripadne čast SPO da njegov ministar predloži jedan ovakav zakon. Ipak, niko nema ekskluzivno pravo na patriotizam. Nemamo ga ni mi iz SPO, ni vi iz DSS. Hajde da zajedno zaista kvalifikovano raspravljamo o ovom zakonu, zarad naših ljudi u inostranstvu, a posle ćemo imati prilike da sve naše stranačke razlike u nekim drugim raspravama ovde izmirimo.